Hudacký, Ján, poslanec NR SR (2014-03-21):
Ďakujem za slovo. Vážená pani podpredsedníčka, vážené dámy a páni, vážení kolegovia, dôležitosť tohto legislatívneho návrhu novely ústavného zákona týkajúceho sa manželstva a justície odzrkadľuje aj fakt, že vlastne už tu sedíme a rozprávame druhý deň. Ja si trúfam povedať, že pre mňa kresťanského demokrata je to hádam najvážnejšia téma celej mojej politickej misie, odkedy som v politike. Hovorím to s plnou vážnosťou, žiaľ, niektorí poslanci opozície, zapojení do trestnej výpravy proti KDH, sa odmietli zúčastniť takejto závažnej témy a je to situácia, kedy sa odkrývajú skutočné charaktery ľudí a odkrývajú aj skutočné ciele niektorých politických strán. Táto situácia je príznačná pre tento čas, pre dobu, ktorú žijeme. Stále intenzívnejšie útoky na pravé a časom sa nemeniace hodnoty, na podstatu života a rodiny sú už aktuálnou hrozbou aj pre Slovensko. Mnohí v našej krajine sa už netaja svojou nenávisťou voči životu, ktorý vlastne je odrazom predovšetkým, ktorého odrazom je predovšetkým prirodzená rodina založená na posvätnom zväzku muža a ženy. Počúvam hlasy, že voľnomyšlienkarské ťaženie proti kresťanskej, etikou a morálkou ohraničenej slobode je len akýsi výsledok evolúcie vo vzťahoch a procesoch medzi ľuďmi, tak ako to včera, ale už aj dnes nepriamo potvrdil kolega Poliačik. Dámy a páni, to, čo sa deje v tzv. demokratickom svete, je už ďaleko za hranicou ľudskej prirodzenosti. To nie je evolúcia vo vzťahoch, to je programovo realizovaná revolúcia voľnomyšlienkarov, bezbrehých liberálov, ktorá má za cieľ zničiť rodinu a nahradiť ju voľným, kdejakým zvrhlým, neviazaným partnerstvom. Títo revolucionári buď ignorujú túto rozpravu, alebo to vo svojich vystúpeniach v podstate aj priamo priznali. Bez toho, aby som podliehal nejakým konšpiračným teóriám, je dnes zrejmé, že úzke, globálne formované skupiny ľudí, majúce svojich zástupcov v každej krajine, aj cez všelijaké sekty scientológov New Age, ale aj cez dúhové zástavy na ambasádach, disponujúce nepredstaviteľnými finančnými zdrojmi, sú schopní kúpiť celé vlády, parlamenty a médiá. V mene tzv. ochrany ľudských práv manipulujú masami ľudí, potrebujú masy, ktoré nebudú viazané smiešnymi posvätnými zväzkami manželstva a rodinnými väzbami. Potrebujú masy, ktoré nebudú viazané žiadnym prirodzeným Božím zákonom. Potrebujú závislé masy voľnomyšlienkarov, slepých vyznávačov novej kultúry, kultúry smrti, kultúry sexuálnej neviazanosti a materiálneho konzumizmu. Je udivujúce, akú starosť majú niektorí zúfalci na strane opozície odrazu o KDH, odkedy sme sa dohodli so stranou SMER na podpore novely ústavného zákona. Výčitky, ako nás SMER podvedie, aký špinavý obchod sme s nimi urobili, prečo to nemohlo počkať až po voľbách. Moji kolegovia to už v podstate o tom hovorili, reagovali na obvinenie veľmi profesionálne a vyvrátili ich. Na otázku, prečo teraz, je len jedna odpoveď. Preto, lebo teraz je ten pravý čas, zajtra už môže byť neskoro, aj kvôli tomu, čo som povedal predtým. Chcem vás presvedčiť, drahí kolegovia oponenti, že napriek všetkým vašim výlevom a zvýšenej starostlivosti KDH ostane suverénnou, zodpovednou a svojím programom konzistentnou stranu, ktorá napriek vašim nervóznym reakciám bude naďalej chrániť a obhajovať pravé hodnoty. Manželstvo, rodina, úcta k životu, k prirodzeným Božím zákonom sú prostriedkom pre zabezpečenie dôstojnosti skutočne slobodného človeka. Slobodného človeka. Preto aj v tomto nehostinnom politickom prostredí, kedy sa zdá, že voľnomyšlienkari majú navrch, my kresťanskí demokrati ostaneme ukotvení na strane týchto hodnôt. Nadišiel čas možno zdôrazniť, keď je treba dať jasne najavo postavenie kresťanskej demokracie v čoraz viac pre ľudí nepriehľadnom spektre politického života na Slovensku. Politické novotvary plné tzv. nezávislých politických nepolitikov, socialisticko-kresťanských liberálov s komplexnou ideologickou výbavou od krajnej ľavice po krajnú pravicu sú nástrojom na výrobu dezorientovaných závislých más. KDH aj napriek týmto výzvam bude vždy ukotvené na sociálnom učení cirkvi transformovanom do sociálne trhového hospodárstva a eticko-kultúrnych princípov ochrany a podpory rodiny a života. Sme a budeme kresťanská demokracia. Vážené dámy a páni, zvyknite si na to. Naša podpora manželstva a prirodzenej rodiny nie je charakterizovaná len formálnou podporou predmetnej novely ústavy. Dokazujeme to aj v mnohými legislatívnymi opatreniami v sociálnej a ekonomickej oblasti. Môžem spomenúť hlavne zákon o rodinnom podnikaní, viaceré novely zákona o zamestnanosti alebo pripravovaný zákon o medzigeneračnej solidarite v rodinách. Zvlášť zákon o rodinnom podnikaní, ktorý som predložil do pléna, nie je len príkladom zabezpečovania obživy pre naše rodiny a tvorby pracovných miest. Je to zákon, ktorý posilňuje väzby, dôveru a súdržnosť v rodinách, posilňuje tvorivé, etické a morálne konanie v rodinách. Komu prekážal tento zákon? No tým, ktorí nechcú ekonomickú, slobodnú, nezávislú rodinu rozvíjajúcu sa na pravých hodnotách. Tí potrebujú závislé, manipulovateľné, žiadnymi hodnotami neviazané masy. Preto tento ústavný zákon. To je odpoveď tým, čo hovoria, že jeho schválením sa nič nezmení. Zmení. Verím, že občania si tento fakt budú čoraz viac uvedomovať. Je to začiatok pre novú legislatívnu iniciatívu v prospech rodín. Určite budem chcieť predložiť opakovane zákon o rodinnom podnikaní, ktorý je toho príkladom. Rovnako aj zákon o podpore medzigeneračnej solidarity v rodinách. Chceme podporiť viacgeneračné bývanie v rodinách. Komunisti v minulosti a teraz liberáli chcú izolovať celé generácie rodín. Mladí majú právo na vlastné bývanie, to bolo a je heslo týchto ľudí. Nie sme proti určitej samostatnosti mladých, čo sa týka bývania, a toto opatrenie to aj rešpektuje, myslím, tento pripravovaný zákon. Sme ale proti totálnemu popretrhávaniu väzieb medzi deťmi, rodičmi a starými rodičmi, ktoré práve ničí rodinné vzťahy a súdržnosť medzi generáciami v rodinách. Tisícky domovov dôchodcov sú toho príkladom a zrejme sa asi budú stavať ďalej, keďže my nechceme, aby rodiny fungovali pospolu. Chceme tiež riešiť solidaritu pracujúcich detí voči ich rodičom na dôchodku, ako aj voči svojim študujúcim deťom. To je ten pravý prístup k tomu, aby sme zlepšovali, posilňovali väzby v rodinách a nie to, aby sme hľadali nejaké pofidérne, zvrátené formy nejakých partnerstiev a kdejakých spoločností. Toto sú, vážení kolegovia, naše prístupy k rodine, ekonomicky nezávislé, súdržné, pravými, prirodzenými hodnotami viazané rodiny. To je jediná cesta pre záchranu Slovenska, ako aj Európy. Čo sa týka justície, na margo toho, čo som teraz hovoril, nie som odborníkom v tejto oblasti, ale určite, jedno určite teda viem, že už horšie byť asi nemôže. Stačí, keď sa rozprávate s ľuďmi, ktorí sa nevedia dovolať spravodlivosti, stačí, keď sa rozprávate, čo je môj prípad, s mnohými podnikateľmi, ktorí dlhodobo sa nevedia dovolať spravodlivosti aj v súvislosti s tým, čo teraz rezonuje napríklad medzi podnikateľmi dodávateľmi tých veľkých, veľkých spoločností, ktoré nedostali už niekoľko mesiacov zaplatené a, samozrejme, má to dopad na ich rodiny. Keďže povedzme, ak sú to živnostníci, ak sú to malí podnikatelia, v podstate jednak musia prepustiť ľudí a na druhej strane musia dokonca vyhlásiť konkurz v týchto firmách. Čiže je najvyšší čas. Každý, kto hovorí, že ešte máme čas na nejaké debaty, dlhosiahle debaty niekoľko mesiacov, možno aj rokov a že teraz nie je ten pravý čas, tak opakujem. Áno, teraz je pravý čas. My už nemôžeme čakať na nejaké ďalšie prípravy. Jednoducho, teraz je priestor či v prvom čítaní, ale aj v druhom čítaní na to, aby sa pripravil pokrok v rámci ústavného zákona, ktorým sa bude riešiť justícia. Takže toto je to, čo som chcel vyjadriť k ústavnému návrhu zákona o rodine, teda o manželstve, o justícii. Ja si myslím, že tento zákon je tu, resp. návrhy tohto zákona, návrhy tejto novely, je tu a v pravý čas. Ďakujem pekne.